
BISKUPSKA KUĆA U VUKODOLU 


Sažetak 


Oslanjajući se na široj čitateljskoj publici nepoznatu Kroniku o.fra Mar¬ 
ka Kalamuta, inače suradnika, suvremenika i tajnika mostarskoga bisku¬ 
pa Rafe Barišića, zatim na Bakulin Šematizam te knjigu fra Radoslava 
Glavaša koja obogaćuje, tumači i ispravlja u Kronici predočene povijesne 
činjenice, autor pokušava rekonstruirati i kronološki skicirati diplomat- 
sko-administrativna zbivanja što su se događala oko utemeljenja biskup¬ 
ske rezidencije u Vukodolu te ponovnoga podizanja katoličkih sakralnih 
objekata u Mostaru, na Širokom Brijegu, Ljubuškom te drugim mjestima 
diljem Hercegovine. Središnji događaji svakako su Barišićev povratak iz 
Carigrada s fermanom za gradnju biskupskoga dvora u Mostaru (18. lip¬ 
nja 1846.), polaganje temeljnoga kamena franjevačkom samostanu na 
Širokom Brijegu (23. srpnja 1846.) te početak gradnje biskupske kuće u 
Vukodolu (7. travnja 1847.). 

Ključne riječi: Vukodol, Mostar, biskupska kuća, samostan, gradnja, 
franjevci. 


Uvod 

Vukodol se nalazi na jugozapadnom prilazu gradu Mostaru, u pri¬ 
rodnom usjeku, vododerini što se okomito spušta s vrha Brkanova Brda. 
Od mjesta gdje završava taj usjek stvara se prirodni nagibni plato koji 
će s početka strmo, pa sve blaže završiti prema rječici Radobolji. Na 
tome neznatnom malom prostoru izravno pod usjekom, nalijepljenom 

na padine brda, pogled puca prema gradu, dok se opet od njega na lije¬ 
vo prema sjeveru i na desno prema jugu izdižu padine prodoline kojom 
se spajaju Brkanovo Brdo i Hum. I danas se u korijenu toga ogromnog 
prirodnog usjeka zarasla u korov i drveće nalazi stara biskupija u rušev- 
nom i bijednom stanju. Kuće su joj došle pred sami stari i izlizani prag, 
tik uz nju i mimo samoga zdanja zasjelo je novo groblje Masline usje¬ 
čeno u padine brijega, a s juga je oštri zavoj novoizgrađene ceste prema 
Brotnju. Stara je biskupija, kako onda u turska vremena tako i danas, 
najudaljenija točka u tom smjeru od središta grada. 

Od sredine grada jugozapadno, na udaljenosti od pola sata, nalazi se 
mjesto Vukodo (vukova dolina), deset minuta daleko od zadnjih gradskih 
kuća. Ta je dolina s istoka zastrta velikim brdom Hum, koji povišenom 
neprekidnom kosom opasuje cijelu dolinu i od juga i od zapada. Samo 
od sjevera otvara pogled na ravnicu i grad. Dakle, leži u udubini s tri 
strane opkoljenoj brdom. Ima lako uzbrditi pristup od grada. Stoga 
izuzevši proljeće i ljeto, malo sati uživamo sunčane zrake. Kuća reziden¬ 
cije prislonjena uz obronak, koji opasuje dolinu sa zapada, leži kao u 
zasjenjenom kutu uske doline niz koju vrlo često teče brz potok koji čini 
dosta štete našem vrtu, putu što vodi kući, i okolici. Na brežuljku koji 
nas sa svih strana opasuje, da nije obilja kadulje, ne bi mogao ništa vidjeti 
osim strašnih pećina. Nije davno bilo, kad je cijela dolina bila puna ve¬ 
likog drveća, ali danas, izuzevši voćke, ne može se raspoznati niti mjesto 
gdje su nekad bila stabla. Tlo zemljišta, na kojemu je naša kuća i druge 
zgrade, te vrt i vinograd, vrlo je slabo. Sastoji se od pjeska i kamena, koje 
je potok nanio i duboko nastro. Pod temeljima kuće uzalud smo tražili i 
u velikoj dubini tvrdu zemlju. Zato je trebalo prostrti mrežu debelih gre¬ 
da. Oko vrta i vinograda na sve strane nalaze se velike gomile izvađenog 
kamena. Vrt i vinograd na obronku poduprti su mnogim popriječnim 
zidovima. To ti je, dakle, opis mjesta koje je iz mnogo razloga nepodesno 
za svrhu kojoj služi. Ali kad nema boljeg, trebalo se zadovoljiti i s tim 
malim kutkom. Ovo je do u sitnice opisano da preteče pitanje mnogih: 

Zašto je ovdje, a ne na drugom mjestu, napravljena rezidencija? Naime, 
na drugom mjestu nije bilo moguće . 1 


i BAKULA, Petar: Hercegovina prije sto godina ili Topografsko-historijski šematizam 
franjevačke kustodije i apostolskog vikarijata u Hercegovini za godinu 1867., (Šematizam fra 
Petra Bakule), s latinskog originala iz god. 1867. preveo dr fra Vencel Kosir, Mostar, 1970., 
str. 61-62 (nadalje: Bakulin Šematizam iz 1867.). 

Ovaj poduži citat iz fra Petrova Šematizma zaslužuje svaku pozor¬ 
nost kako bismo opis iz toga vremena, dakle iz 1867-, ili godinu i nešto 
ranije, posvijestili te s njegovom spoznajom promatrali i usporedili to 
isto mjesto danas. A boljega svjedoka o mjestu, njegovoj kupnji te iz¬ 
gradnji same kuće nemamo od fra Petra Balcule. 2 


1. Grad Mostar prije ponovnoga dolaska fratara 

Po turskom osvajanju Hercegovine 1482. fratri su se najduže zadr¬ 
žali u Mostaru i Ljubuškom. Nakon rušenja samostana sv. Ante godine 
1563. teška su srca napustili Mostar. Fra Radoslav Glavaš st. u Spomenici 
iz 1897. detaljno opisuje odlazak samostanske obitelji otaca franjevaca 
Franjevačkoga samostana sv. Ante iz Mostara. 3 Bijesni Turci sravnili su 
samostan sa zemljom. Punih dvadeset i jednu godinu mostarski su fratri 
sačuvali okrilje samostanske obitelji, da bi se 1584. skrasili na obalama 
Jadranskoga mora sagradivši u Živogošću samostan i crkvu sv. Križa. 
Osim spomenutoga franjevačkog samostana i crkve sv. Ante, koji je bio 
negdje u Podhumu, u Mostaru su prije turskoga osvajanja bile još sljede¬ 
će crkve: sv. Stjepana Prvomučenika (po predaji na njezinim je temelji¬ 
ma sagrađena Karađosbegova džamija) 4 ; crkva sv. Luke “od koje i danas 
postoji zvonik na kojemu je općinski sat” 5 ; “ima zatim pod Vukodolom, 
na sjevernoj strani u podgrađu Podhum, džamija za koju misle daje bila 
crkva svete Ane” 6 , a most preko Radobolje koji je u blizini i danas se 
zove “most sv. Ane”; na vrelu Babunu, drevnom naselju u Ilićima koje 
svojim srušenim vjerskim zdanjima seže duboko u starohrvatsku povi¬ 
jest; zidovi crkve sv. Ruže Viterbiske služe za džamiju, a na Smrčenja- 
cima su ruševine crkve Gospe Snježne. Ovoliki broj crkava najrječitije 
govori o broju Hrvata rimokatolika u Mostaru prije turskih osvajanja. 


2 Isto, str. 63: “...Kad bi poznavao surovost mjesta (kao ja koji sam vodio gradnju residencije) 
...” piše fra Petar Bakula. 

3 Usp. GLAVAŠ, Radoslav (ur.): Spomenica pedesetgodišnjice Hercegovačke franjevačke 
redodržave. Štamparija Knjižarnice Pacher i Kisić, Mostar, 1897., str. 24-26 (GLAVAŠ, R.: 
Spomenica). 

4 Bakulin Sematizam iz 1867., str. 99. 

5 Isto, str. 99. 

6 Isto, str. 99. 

Dodaju li se tomu otkriveni temelji ranokršćanske bazilike na Cimu, s 
velikom odgovornošću i autentičnim povijesnim dokazima govorimo o 
gradu kršćanskoga i rimokatoličkoga ustroja. 

Ni stoljećima poslije želja fratara za povratkom u Mostar nije ugasla. 
Naprotiv, već i prije “odcipljenja” od Bosne župnik Mostarskoga Graca 
fra Stjepan Karlović od Turaka kupuje Vukodol kako bi na tom zemljištu 
sagradio župnu kuću i poslije dugoga izbivanja ponovno vratio sjedište 
župe u grad Mostar. 

Listopada mjeseca [1846. godine] dodje paša [Ali paša Rizvanbegović] u 
Mostar da kupi od Imama 7 Hamet - age Gjikića Vukodo i da ga priproda 
biskupu za gradnju kuće. Ono mjesto bilo je još prije kupljeno od fran¬ 
jevaca i puka za župski stan te su imali i bujruntiju od Vezira na nj i bili 
već pripravili materijal za gradnju, ali se turci uzprotiviše i njeki mogući 
Gjikić posvoji to mjesto. 8 

Očito je povratak u Mostar skoro nemoguć. Fra Rafo Barišić, među¬ 
tim, ne će odustati. On je, naime, i došao iz Carigrada s fermanima za 
gradnju ove kuće i još nekih crkava po Hercegovini. 


2. Gradnja biskupskoga dvora u Vukodolu 

Fra Petar Balcula u već spomenutom Šematizmu iz 1867. te fra Ra- 
doslav Glavaš st. u Spomenici iz 1897. posvećuju ovomu događaju velik 
prostor, što nas navodi na zaključak da su ga smatrali vrlo važnim. Na 
osobit je način to opisao fra Radoslav Glavaš st. u svojoj knjizi Život i 
rad fm Rafe Barišića (1900.): 

Boraveći Barišić kroz čitavih petnaest mjeseci u Carigradu, nastojao je, 
da uljeze u tajne i misao turske diplomacije, da se upozna s uplivnim 
ličnostima na sultanovu dvoru i zastupnicima zapadnih vlasti, oso- 

7 Imam, tur., islamski svećenik, islamski vjerski poglavar (objašnjena turcizama preuzeta su 
iz KLAIC, Bratoljub: Rječnik stranih riječi. Tuđice i posuđenice. Nakladni zavod Matice 
hrvatske, Zagreb, 2002.). 

8 Prijepis dijela Kronike o. fra Marka Kalamuta, tajnika biskupa fra Rafe Barišića, u: Arhiv 
Hercegovačke franjevačke provincije Uznesenja BDM u Mostaru. Ova je Kronika bila u 
franjevačkom samostanu u Rami i izgorjela r942. (nadalje: Prijepis Kronike fra M. Kalamu¬ 
ta, nav dj.) 

bito francuskim. Tu se je morao upoznati i sa Omer pašom, kasnijim 
seraskerom (vrhovni vojskovođa) i pobjednikom bosanskih begova. 
Njegova spoznanstva u Carigradu, te upoznanje carigradske politike, 
mnogo su mu kašnje pomogla u njegovu radu i njegovim podhvatima za 
dobro katoličke stvari u Hercegovini. (...) Nalazeći se u Carigradu, dosta 
je doprinio, da su hercegovački franjevci dobili ferman za gradnju samo¬ 
stana, a za se je izposlovao od samoga cara Abdul - Madžida II. ferman 
za gradnju biskupskoga dvora u glavnom gradu Mostaru. U čem su ga 
pomogli poslanici austrijski i francuski na preporuku sv. Stolice. 9 

Kao i ostali franjevci koji su radili na izgradnji samostana, fra Rafo je 
smatrao veoma bitnim da se nastani u Mostaru: 

Tuđe bi u glavnom gradu, gdje se nalaze sve turske vlasti i zastupnici 
drugih vlasti mogao svedjer djelovati kod njih, da se poboljša vjersko 
stanje katolika. U samom bi se gradu ono malo katolika što je bilo, oku¬ 
pilo, oduševilo i podiglo materijalno i moralno; a otvoren bi bio put i 
doseljivanju, čim bi se katolički puk množio i jačio. 10 

Osim fermana za granju biskupskoga dvora dobio je i “nalog hercego¬ 
vačkom veziru Alipaši, da svim sredstvima uznastoji pomagati Barišiću 
u tome”. Barišić je početkom mjeseca svibnja 1846. krenuo iz Carigrada 
sa svim rečenim fermanima i preporukama te preko Splita i Imotskoga 
stigao 18. lipnja u Seonicu u Duvno. Čim se smjestio u svom novom 
mjestu boravka, krenuo je put Bune kako bi “oživotvorio svoju namisao 
o gradnji biskupskoga dvora u Mostaru”. O tome brižljivo piše i pamti 
kronika njegova tajnika: 

26. lipnja [1846.] ode paši na Bunu i prikaza mu svoje fermane a sutra 
povratio se u Mostar i nastanio se u Martina Ćorića. 

14. srpnja opet ode paši na Bunu da ga zamoli da mu nadje mjesto u 
Mostaru gdje će graditi biskupski stan jer se turci toj namisli strašno 
protive. Ali paša mu odgovori: “Ja ću sutra poslati mojega čovjeka Os- 
man - agu Zvorničanina, Muselima Mujagu - Ćibera, Kadiju Šaćir ef. 
Džabića i s njima neka još podje nekoliko turaka, pak podji ti biskupe i s 
tobom njekoliko fratrova i njekoliko raje ter nek vide Panjevinu , Vukodo , 

9 GLAVAŠ, R.: Život i rad fra Rafe Barišića naslovnoga biskupa Azotskoga i Apostolskog nam- 
jestnika u Bosni i Hercegovini, Tisak hrvatski dioničarske tiskare, Mostar, 1900., str. 87-88. 

10 Isto, str. 88. 

Karabegovu pivnicu i meraje oko Smrčinjaka pak moji ljudi šerijat 11 ma- 
holjani i šarlije turci gdje vide daje munazif 12 i da nije nikom havala 13 nek 
ti onde mjesto zabilježe.” - Biskup mu tada odgovori: “Gospodaru, ako ti 
mene spustiš na nečiju i nečiju havalu meni neće biti mjesta ni na zemlji 
pod Batijevicom ni na istom Vraniću, a kamo li će biti u Mostaru.” A prije 
mu je Ali paša rekao: “ Biskupe, mutno nam je na Vrelu ”, a njegov sin Afiz 
paša, kad je razumio da biskup kani graditi kuću u Mostaru, rekao mu je: 
“Biskupe, ti hoćeš da mom babi po starost bradu zapališ; ne more ni tako 
biti da će sve u gehenen 14 propasti. “ 

15/7. skupiše se Ali pašini ljudi u Museliov kuluk da viećaju, ali se turci 
listom digoše na noge, ter zatvoriše sokake, kojim bi imalo povjerenstvo 
proći s tom namjerom da sve poubijaju. Njeki Salih Šantić (sin šantave 
poturčene hrišćanke) pohvali se da će on sam ubiti biskupa Barišića i 
Osmanagu Zvorničanina, a ostali turci neka poubijaju druge, te je to tri 
puta poručio biskupu po Nikoli Bašaduru, što biskup s početka nije vje¬ 
rovao, nego za šalu držao, ali nakon treće prijetnje biskup opremi Peru 
Matkovića i Niku Grabovca k povjerenstvu u kuluk, da povjerenstvu 
kaže, da on ne će nikako ići u povjerenstvo; ali ipak pošto je samo povje¬ 
renstvo k njemu došlo i sklonulo ga, pošao je sa svojim tajnikom Kala- 
mutom i fra Jozom Vrljićem. 

Kad je s povjerenstvom s raskšća krenuo uz Panjevinu bio je od Šantića i 
mnogo oružanih turaka dočekan i pogodjen te je Šantić htio na nj navaliti 
ali je odmah sjašio s konja i sakrio se među povjerenstvo, i tako sačuvao 
glavu. Nakon toga nije smijo više stanovati u kući Martina Ćorića nego 
ga je Ćiber pod svojim zakriljem nastani u pašinu hanu. 

18/7. Ali paša s Bune piše Barišiću da se seli iz Mostara pod izlikom da 
idje na Širokibrieg graditi crkvu i manastir; naredi takodjer Muselimu 15 
da ga prati pratioc do na mjesto (Ibrahim Demir) pratio ga. 16 

Fra Rafo je uistinu teška srca napustio Mostar. Dok je hodio kroz Mo¬ 
star prema Širokom Brijegu, turska ga je svjetina najpogrdnije psovala i 
izrugivala. Za nekoliko dana, točnije 23. srpnja 1846., on je u prisustvu 
gvardijana fra Anđela Kraljevića, dvanaestorice misnika, puka cijele 
Hercegovine te mnoštva narodnih knezova blagoslovio i položio temelj- 

11 Šerijat, tur., zakon. 

12 Munasib, tur., zgodan, prikladan, koji odgovara prilikama. 

13 Avala, tur., zlo. 

14 Gehena, hebr., džehenem, tur. - pakao. 

15 Muselim, tur., predstojnik, visoki turski činovnik 

16 Prijepis Kronike fra M. Kalamuta, nav. dj. 

ni kamen franjevačkoga samostana i crkve na Širokom Brijegu. Dok je 
fra Rafo boravio na Širokom Brijegu, Alipaša je nastavio započeti posao 
oko dodjele zemljišta za biskupski dvor koji je u prvom pokušaju sprije¬ 
čila fanatična mostarska turska svjetina. O tome u Kronici stoji: 

Listopada mjeseca [1846. godine] dodje paša u Mostar da kupi od Imama 
Hamet - age Gjikića Vukodo i da ga priproda biskupu za gradnju kuće. 

Ono mjesto bilo je još prije kupljeno od franjevaca i puka za župski stan 
te su imali i bujruntiju od Vezira na nj i bili već pripravili materijal za 
gradnju, ali se turci uzprotiviše i njeki mogući Gjikić posvoji to mjesto. 

Došao Ali paša i naredi Gjikiću da mu proda Vukodo i odmah dade na 
to potvrdu i da vadi ruke sa svim od onog mjesta, što Gjikić nije smijo ne 
učiniti. U isti mah Ali paša učini bujruntiju, kojom biskupu daje Vukodo 
da ondje gradi sebi kuću, a sam potvrdjuje da s ovim ne ima više nikakva 
dila niti prava na Vukodo. Ovu radostnu viest biskupu Barišiću na Široki 
brieg donese Anto Matković, za što primi liep muštuluk. 17 

Alipaša je očito ozbiljno shvatio “naloge” iz Carigrada da fra Rafi 
bude na ruku, da mu omogući u djelo provesti ferman oko izgradnje 
biskupskoga dvora u Mostaru. Zato je sam došao s Bune u Mostar kako 
bi se konačno utvrdilo mjesto za gradnju spomenute kuće. Sjetimo se, 
turski zakon o zemljištu još je uvijek bio vrlo strog. Naime, nijedan mu- 
hamedanac - osobito na važnim mjestima kakav je Mostar - nije smio 
“nevjeri” prodati ni najmanji komadić zemlje. Tih je mjeseci, zasigurno, 
bio aktualan problem s Mehmed agom Kurtom koji je isključen iz vjer¬ 
ske zajednice na dvije godine zato što je tim istim fratrima prodao svoju 
zemlju na Širokom Brijegu. S druge, pak, strane poslovična turska pot¬ 
kupljivost u ovakvim je prigodama bila nezajažljiva. Oba ta razloga bila 
su u potpunosti na djelu oko dobivanja mjesta za biskupski dvor. Da su 
to fratri odavno dobro znali, svjedoče nam mnogi do danas sačuvani za¬ 
pisi koji izrijekom navode što se sve, komu i kako moralo dati za mito. 

Postrance grada Mostara, u mahli Vukodo, imali su franjevci mali kom¬ 
ad zemljišta, koje je prije njekoliko godina bio kupio o. Stjepan Karlović, 
gradački [Mostarski Gradac, u čijem je sastavu od 1563. i župa Mostar] 
župnik, s nakanom, da tu podigne novi župski stan za Mostar, što mo- 

17 Prijepis Kronike fra M. Kalamuta, nav. dj. 

starski muhamedanci prepriečiše. To samo zemljište nije bilo ni blizu 
dostatno za biskupski dvor. U blizini pako toga stajalo vlastničtvo Ah- 
met age Gjikića. Alipaša zovne Gjikića i naredi mu, da okolo stojeće 
zemljište prodadne njemu samomu, što Gjikić naravno morade učiniti. 
Imajući sad u ruci Alipaša zemljište dadne ga biskupu Barišiću izdavši i 
svoju vezirsku bujruntiju, da ondje gradi sebi stan, te izjavljujući, da se 
odriče svakoga prava na to zemljište. Mostarski muhamedanci na ovu 
viest uzbjesne, ali ne smijući ništa Alipaši, radili su izkaliti svoj jed na 
siromašnom Gjikiću, koji se za čitavu godinu dana nije usudjivao nigdje 
na javi pokazati. 18 

Ova je vijest fra Rafu zatekla na Širokom Brijegu te je osobno pošao 
na Bunu zahvaliti Alipaši. 

Vraćajući se s Bune kroz Mostar, Barišić bi bio sigurno od uzbješnjele sv¬ 
jetine pogubljen, da mu Alipaša ne dadne za pratnju svojih deset oružanih 
ljudi, koji ga kroz čitavi grad, od Šarića džamije do u Vukodo propratiše. 

Na prolazku kod poruga, grdnja, psovaka, te prijetnja oružanih pušaka 
Barišić mirno i neustrašivo prolazaše u krasnom biskupskom crvenom 
odielu. Pa, kako veli njegov suvremenik, izmedju pušaka sa prozora 
provirujućih, neustrašivo idjaše i dok su se svi njegovi za nj bojali, on 
se ni najmanje ne bojaše, sam hvaća za motiku i označuje temelje novoj 
biskupovoj kući. 19 

“Godina 1847. 7. travnja bi metnut temeljni kamen biskupove kuće. 
N. bene od 24. studenog 1846. do 7. svibnja 1847. biskup je bio u Duvnu 
gdje je dielom kupio dielom na dar primio poznatu njivu na polju i sie- 
nokošu na Libu.” 20 

U svome djelu Život i rad fra Rafe Barišića fra Radoslav Glavaš st. 
ispravlja svoju tvrdnju iz Spomenice iz 1897. pa veli: “Krivo stoji u mojoj 
‘Spomenici’ str. 121. da je Barišić postavio temeljni kamen, jer on nije 
bio prisutan tom činu. Vidi ljetopis o. M. Kalamuta.” 21 A u prijepisu toga 


18 GLAVAŠ, R.: Život i rad fra Rafe Barišića, nav. dj., str. 93. 

19 Isto, str. 93. 

20 Prijepis Kronike fra M. Kalamuta. 

21 GLAVAŠ, R.: Život i rad fra Rafe Barišića, nav. dj., str. 94. bilješka 2. Ova ispravka te citati 
iz Kalamutova dnevnika kojima se fra Radoslav služi nesumnjivo potvrđuju da je rukopis 
u Arhivu Hercegovačke franjevačke provincije u Mostaru prijepis jednoga dijela toga istog 
dnevnika - Kronike. 

ljetopisa uz vijest daje temeljni kamen položen 7. travnja 1847. kroničar 
naglašava da fra Rafo ne bijaše u Mostaru u razdoblju od 24. studenoga 
1846. do 7. svibnja 1847. Temeljni je kamen položen niti punu godinu 
poslije polaganja temeljnoga kamena samostana i crkve na Širokom Bri¬ 
jegu. U vrijeme polaganja kamena temeljca za biskupsku kuću u Vuko- 
dolu samostan na Širokom Brijegu, čija je gradnja započela 5. kolovoza 
1846., bio je u svom zapadnom krilu izgrađen već do pod prozore. 

Temeljni je kamen najvjerojatnije položio o. fra Paškal Kvesić komu 
je najprije i povjerena uprava izgradnje. Kasnije, ali u vrlo ranoj fazi iz¬ 
gradnje, uprava i vođenje izgradnje povjereni su fra Petru Bakuli. O tome 
svjedoči sam Bakula u Šematizmu, ali i fra Radoslav Glavaš u svojoj knji¬ 
zi Život i rad fra Rafe Barišića. Da je fra Petar Bakula bio prisutan cijelo 
vrijeme, najrječitije svjedoči njegov opis ovoga zdanja što ga je donio 
u spomenutom Šematizmu iz 1867. I to od kopanja temelja i polaganja 
“mreže greda” u porozno zemljište, pa sve do konačnoga detaljnog opisa 
završene građevine, pratećih objekata, dvorišta, ogradnoga dvorišnog 
zida, vrta i vinograda. 

Gradnja je tekla sporo i uz mnoge poteškoće. O tome najbolje svjedo¬ 
či upečatljiv opis iz Bakulina Šematizma koji doslovce preuzima i citira 
i fra Radoslav Glavaš. Nakon što je fra Rafo motikom obilježio temelje 
te strogo preporučio veziru i vezirovom čovjeku, nadzorniku građevine, 
izgradnju kuće kao carsko djelo, pa potom otišao put Seonice, radnja je 
nastavljena. Bakula piše: “Tako su godine 1847. položeni temelji biskup¬ 
ske rezidencije u Vukodolu. I uistinu, s pravom se ovdje može upotrije¬ 
biti ono: graditelji su u jednoj ruci držali mač, a drugom obavljali posao. 
Jer da nije bilo stalne prisutnosti vezirova čovjeka, ne bismo nikada vi¬ 
djeli da je kuća podignuta. To je znamenje velike srčanosti, ojačane veli¬ 
kom Božjom pomoći.” 22 A o istom veli fra Radoslav Glavaš st.: “Može se 
u istinu i ovdje reći, da su radnici držeći u jednoj ruci pušku a u drugoj 
čekić nastavljali započetu gradnju. I da nije svedjer stražario Alipašin 
izaslanik Ibrahim Demirović, sa svojim oružanim ljudima, teško bi se 


22 Bakulin Sematizam iz 1867., str. 60-61. 

ikad dogotovio dvor. ‘Ali su i to prava čudesa junačkoga srca ohrabrena 
božjom pomoći.’” 23 

3. Fratri i biskup sa svojim narodom u Mostaru 

Gradnja je tekla sporo. Nestašica novca i sredstava uvijek je pratila 
slične pothvate, a oni su po svojoj naravi i sadržaju mnogo toga iziski¬ 
vali. No, i politički nemiri koji tada zaskočiše turske pokrajine Herce¬ 
govinu i Bosnu tom su produženju išli na ruku. Usprkos svemu tome 
početkom 1851. biskupski dvor bijaše posve izgrađen. “Dne 2. lipnja iste 
godine Barišić ostavi Seonicu, u kojoj je stanovao punih pet godina, te 
već sutradan stiže u Mostar, gdje se stalno nastani ispuniv tako jednu od 
svojih najvećih želja i nastojanja.” 24 O svemu tome kroničar bilježi: 

29. istog [svibnja 1851. godine] na Spasovdan biskup rekavši misu na 
greblju Omoljskom oprosti se s pukom rekavši da će se sa svim sada pre¬ 
seliti u Mostar. 

2. lipnja podje iz Seonice u Mostar prispjev na konak na Širokibrieg. 

3. ode s Briga, dodje u Mostar isti dan u 23 2/3 sati a došavši u Mostar 
pjevaše svečano Te Deum i ostale molitve za sretno preselenje u Mo¬ 
star. 25 

Već je fra Rafo ranije od Alipaše na Buni tražio da u Mostaru osnuje 
župu. O tom svjedoči prijepis fra Markove Kronike: “Godina 1849. u 
svibnju učinivši običnu redovničku prominu na Širokom briegu dodje u 
Mostar i k paši na Bunu da podigne novu župu u Mostaru.” 

Da je te godine župa Mostar obnovljena i nanovo utemeljena, svjedo¬ 
če njezine matice do danas sačuvane. Sjedište joj je u biskupskom dvoru, 
a njegov je dio već bio nastanjen i prije samoga biskupovog dolaska. Tek 
se obnovom župe, pa stalnim biskupskim sijelom u Mostaru osjetilo što 
to znači i zašto su se Turci tomu toliko opirali. 


23 GLAVAŠ, R.: Život i rad fra Rafe Barišića, nav. dj., str. 94. 

24 Isto, str. 94. 

25 Prijepis Kronike fra M. Kalamuta. 

Barišić je osobito sada stao svim svojim silama raditi, da što više učini za 
sjaj službe Božje i vjere kršćanske. Svečane i javne sprovode, zvonjenje 
zvona, svečane obhode i nošenje sv. oltarskoga sakramenta bolestnicima, 
blagosivanje kuća i dr. uvede u samomu Mostaru, pored svih poteškoća, 
prietnja i protimba sa strane zanešenoga muhamedanskoga življa. Slava 
božja, sjaj vjere Isusove i širenje duha kršćanskoga među zapuštenim 
katoličkim pučanstvom svedjer mu je pred očima lebdila. 26 

Stajao je biskupski dvor poput bijele golubice koja viri iz svoje špilje 
i pod sobom promatrao grad Mostar. S tog su mjesta fratri sa svojim 
biskupom na čelu počeli planirati mnoge stvari za taj grad. A među pr¬ 
vima, čini se, pučko i svoje groblje. U vrijeme najtežih turskih progona 
groblja se nije smjelo ni planirati ni ograđivati. S kulture stećaka jadni je 
puk sveden na mali uzglavni kamen bez imena i prezimena, tek s pukim 
malim znakom križa stidljivo u žestac uklesanim. 

Dana 3. veljače 1854. fratri su počeli saditi vinograd pod biskupskim 
dvorom, a 17. veljače 1854. bi u starom groblju pod Šoinovcem prvi uko¬ 
pan prosjak Jozo Vukoja iz Korista. 27 Da sve to Turcima nije bilo nimalo 
drago, rječito govori jedan događaj što se zbio nedugo nakon useljavanja 
u biskupsku kuću. O tome piše biskupov tajnik fra Marko Kalamut: 

4/9. 1856. dodju u biskupov dvor dvije turske žene u feredžama: Adži 
effendinica Tikveša i jedna kaduna Gjoguša te su sašle k babam i rekle 
im da im zovnu biskupa, jer da imaju s njim govoriti. Biskup odgovori 
da malo pričekaju. Medju tim dodje jedna curica i kaže biskupu da jedna 
od onizih žena imade veliki nož pod feredžom sakriven. Biskup na prvi 
mah ne povirova, nego reče babam da to izvide. Izvidivši babe nadju da 
je istina što je mala govorila. Biskup za tim naredi svom momku Luki 
- Toliću - da odmah idje paši kazat ovaj dogjadjaj, a drugom momku 
Jakovu Milasu da zatvori avlinska vrata dok dodju zaptije, ali osjetivši se 
kadune da su im stali u kraj njihovoj zavjeri, pobjegoše iz kuće i htijući 
na avlinska vrata Jakov ih zaustavi, u to Gjoguša s velikim nožem navali 
na Jakova, a Tikvinuša je imala malu pušku: ali Jakov je ufativ ju za ruku 
izmače joj nož i baci ga, a sebe oboruža jednom toljagom, u to stigoše 
i zaptije ter se osvjedočiše da je sve istina što je bilo prikazano i nadju 

26 GLAVAŠ, R.: Život i rad fra Rafe Barišića, nav. dj., str. 94. 

27 “1854. na 3/2. počet sadit vinograd pod biskupovom kućom. 

17/2. u staro groblje pod Šoinovcem najprvo bi ukopat prosjak Jozo Vukoja iz Korita'! Prijepis 

Kronike fra M. Kalamuta, nav. dj. 

nož njih otpravivši u Sarajevo. Paša opremio Ibragu Voljevicu su dvije 
zaptije da izvidi cielu stvar. Iznašav sve kako je bilo prijavi paši. Paša tada 
sazove meldžis da o toj stvari viećaju, izruživši prije krivce stavi ih u zat¬ 
vor sve, koji su bili u toj zavjeri, i to: Kadunu Gjogušu, Hadži effendinicu 
Tikvešinu, Selima Ćišića i Mahameda Tikvešića. 28 


4. Natpis na staroj biskupiji 

Na staroj biskupiji do danas stoji sačuvan natpis iz vremena njezine 
izgradnje. Uklesan je u kamen te usprkos zubu vremena i ljudskoj ne¬ 
brizi najrječitije govori o poteškoći nastanka ovoga zdanja. Tu s velikom 
pomnjom i biranim riječima piše: 


S VELIKOM MUKOM IARČOM PRI= 
SVITLOGA GOSPODINA F. RAFE BARU 
CHICHA BISK[UP]A OD AZOTAI PODU 
TEGLIA OD ERCE[G0VI]NE I0SH S P0M0C HU 
PUKA KIATOUCHKOGA] OVA KUCHA NAĆI NIŠE NA 1847 



Ploča s natpisom nad ulaznim vratima u stari biskupov dvor, 

foto Ante Marić, svibnja 2006. 

Dojam je da je ploču napisao fra Petar Bakula. Na osobit način tomu 
u prilog govori prvo slovo ovoga natpisa - “S” - koje je identično tom 
istom slovu s natpisne ploče crkve sv. Stjepana Prvomučenika u Gorici, 
na kojoj ispod teksta ploče stoji potpis i potvrda da ju je “r. v.” (rukom 
vlastitom) napisao fra Petar Bakula. 


28 Isto. 

5. Današnje stanje staroga biskupskog dvora 

U vjerskom i narodnom smislu ova kuća za katolike u Mostaru bi¬ 
jaše sve. U njoj je bio oratorij i prvi javni liturgijski prostor, prvo sjedi¬ 
šte župe, prvo sjedište biskupa, prvo sjedište mostarskoga samostana. 
Godine 1852. uz nju je podignuta prva škola u Mostaru. Iz ove je kuće 
planiran novi župni stan, zatim samostan i bogoslovija, planirana je ti¬ 
skara te novi biskupski dvor. Kada su se fratri iz nje preselili u sve te 
isplanirane prostore, ona je ostala na svom mjestu kao nijemi, i danas 
u jadnom stanju, svjedok tako burne, teške, mukotrpne povijesti. Kako 
započinje natpis na njoj: “S velikom mukom...” izgrađena, ona je probila 
sve putove prema već zaboravljenom gradu. Ona je danas veliki upit na 
savjest svih nas. 



Današnji izgled biskupskoga dvora u Vukodolu, foto Ante Marić, ožujka 2006. 

Zapadno pročelje staroga biskupskog dvora u Vukodololu, foto Ante Marić, svibnja 2006. 

THE BISHOP'S HOUSE IN VUKODOL 


Summary 


Relaying on the almost unknown “Chronicle of Father Marko Kalamut”, 
who was an associate, contemporary and secretary of the bishop Rafo 
Barišićfrom Mostar, then onBakula’s “Šematizam”and Father Radoslav 
Glavaš’s book which enriches, explains and corrects the historical facts 
shown in the Chronicle, the author tries to reconstruct and chronologi- 
cally make a rough draft of diplomatic-administrative occurrences which 
were happening during the establishment of the bishop’s residence in Vu- 
kodol and rebuilding of Catholic sacral structures in Mostar, Široki Brijeg, 
Ljubuški and other places ali over Flerzegovina. Central happenings are 
certainly Barišić’s return from Constantinople with an order for building 
the bishop’s residence in Mostar (June 18 th , 1846), laying a foundation 
stone for building the Franciscan monastery in Široki Brijeg (July 23 rd , 
1846) and starting with building of the bishop’s house in Vukodol (April 
7 h , 1847). 

Key words: Vukodol, Mostar, bishop’s house, monastery, building, 
Franciscans. 

